google/wiki40b huggingface dataset:
Krol Ko

Krol Ko (khmer: ប្រាសាទក្រោលគោ) i Angkor, Kambodsja, er et buddhistisk tempel bygget på slutten av det 12. århundre i kong Jayavarman VIIs regjeringstid. Det er nord for Neak Pean, omtrent midtveis mellom Preah Khan og Ta Som.
Krol Ko er et lite tempel, de indre av de to veggene som omgir tempelet måler bare 35 x 25 meter, og det er kun den innerste som har en gopura. Denne befinner seg på østveggen. Tempelet er i dårlig forfatning, blant annet har det sentrale tårnet rast sammen.
Verdensrekordutvikling i stavsprang

Verdensrekordutvikling i stavsprang er en liste over utviklingen av verdens bestenotering i friidrettsøvelsen stavsprang. Den første offisielle verdensrekord som er godkjent av International Association of Athletics Federations (IAAF), er fra 1912. Åtti år senere, i 1992, ble den første verdensrekorden for kvinnenes stavsprang godkjent av IAAF.
Joseph Spence

Spillestil og repertoar

Spence hadde et svært komplisert fingerspill, som resulterer i flere komplementære melodier til erstatning for det konvensjonelle melodi- og basspillet. Det oppstår et mangfold av rytmer og en harmonisk fyldighet som inntil da må sies å ha vært ukjent for gitarister. Viktige stilskapere som Ry Cooder og John Renbourn har vært sterkt påvirka av Spence.
Spence synger ikke i vanlig forstand; stemmen gir bare en rytmisk, brummende antydning av teksten, og fungerer nærmest som et akkompagnement. Tekstene er som oftest religiøse, og framføringene vitner både om en sterkt kristen overbevisning og et smittende humør.
Anders Waernelius

Karriere

Han har spilt med en rekke bandkonstellasjoner, og har vært fast medlem av folkemusikkgruppa Yggdrasil siden 1996.
Asiamesterskapet i friidrett 2002

Asiamesterskapet i friidrett 2002 var det fjortende Asiamesterkapet i friidrett, det ble arrangert i Colombo i Sri Lanka. Det var 22 øvelser for menn og 21 for damer. Kina ble beste nasjon med ti gullmedaljer foran Qatar med åtte.
Ron Montez

Biografi

Montez begynte å danse og undervise i 1964 på Arthur Murray Dance Studio i Tucson. Han var der syv år og ble danseleder før han flyttet til Brigham Young University. I to år var han under ledelsen til den berømte Roy Mavor. I løpet av denne karrieren, vant Montez mange titler innen selskapsdans, og fikk stor innflytelse på «The British Open». I 1979 møtte han Liz Curtis og ble syv ganger vinner av United States Latin American Champion, World Finalist og British Finalist. Ron Montez er en av de mest respekterte personlighetene innen danseverdenen, som danser, koreograf og dommer, ikke bare i USA, men internasjonalt. Han er en verdenskjent koreograf i både amerikanske og internasjonale stiler, inkludert swing, og er en «DVIDA National Examiner». Ron og konen Karla bor nå i Marano, Arizona.
Anna Jagiellonica

Bakgrunn

Anna var eldste datter til den polske kong Sigismund I og hans gemalinne Bona Sforza. Ved sin fars død i 1548 bosatte hun seg med moren i Masovia. Hun flyttet i 1558 til Vilna, og i 1564 til Plock. 
I sin brors regjeringstid begynte hun stadig mer å ble betraktet som en politisk faktor på grunn av brorens barnløshet. Anna mottok flere forslag om ekteskap, blant annet i 1565 fra Magnus av Danmark, men intet av dette ble det noe av.

Etter Sigusmund IIs død

Annas posidjon ble viktig da hennes bror kong Sigismund II August døde i 1572. Polen valgte da Henrik III av Frankrike til konge på betingelse av at han giftet seg med Anna. Henrik innfridde imidlertid aldri sitt løfte.

Konge av Polen, så kong Stefans ektefelle

I år 1575 ble Anna valgt til konge av Polen og storfyrstinne av Litauen. I 1576 giftet hun seg med den nyvalgte kongen, Stefan Báthory (1533–1586). Stefan hadde likesom Henrik blitt valgt til monark på vilkåret at han giftet seg med Anna, og han holdt dette løfte. 
Anna fikk i egenskap av gemal tittelen fyrstinne av Transsylvania. Anna fikk ingen barn. Ekteskapet var etter det som sies ufullbyrdet, og et rykte gikk om at hun hver natt forgjeves ventet på Stefan. Anna ble ikke ansett som attraktiv men ble beskrevet som stygg, og hennes relasjon til Stefan var dårlig. Rent formelt ble Anna betraktet som Stefans medregent. I realiteten forsøkte Stefan å holde henne utenfor statsaffærene så meget som mulig, og Anna lyktes aldri å skaffe seg noen egen maktposisjon. 
Hun var kjent for sin støtte til universitetet i Krakow. Anna beskrives som en viljesterk person. Hun var en overbevist katolikk og støttet motreformasjonen, blant annet i Masovia, der protestantismen skal ha tapt sin innflytelse på grunn av henne.
Det gikk rykter om at Stefan planla å skille seg fra henne, men ingen slike planer ble noensinne lagt frem eller påvist i ettertid som å ha vært reelle.
Hun tok ansvaret for Erik XIVs og Karin Månsdotters sønn Gustav Eriksson Vasa da han ble sendt bort fra Sverige av landets dronning, hennes søster, Katarina Jagellonica.     
Annas arving var Sigismund Vasa, sønn av hennes yngste søster, dronning Katarina Jagellonica av Sverige. Etter sin Sigismunds bortgang år 1586 forsøkte Anna å beholde sin stilling som monark, ettersom hun ikke hadde vært bare dronninggemal men formelt var blitt valgt til medregent og regjerende dronning i 1575. Hun lyktes imidlertid ikke å hevde sine rettigheter, men ble tvunget til å avsverge seg sin stilling og sin rett til kronen. Hun gav i stedet sin støtte til sin søstersønn Sigismund som kandidat for den polske tronen, da som Zygmunt III Waza. Hun motsatte seg en kandidat av ætten Habsburg og støttet fremgangsrikt Sigismund i forhandlingene.
Anna tilbragte resten av sitt liv ved hoffet. Hun motsatte seg Sigismunds giftemål med Kristina av Holstein-Gottorp, og var i 1592 engasjert i en konflikt med Sigismunds ektemake Anna av Habsburg.
Hun døde ved hoffet i Warszawa.
Grunnkretser i Ørland kommune

Grunnkretser i Ørland kommune er delområder og grunnkretser som seksjonerer Ørland kommune, Trøndelag, for folketellingsformål og lignende. I noen tilfeller sammenfaller de med kirkesogn, med valgkretser og med skolekretser.
VM i bandy 2017

Sluttspill

Lenketittel
Amazon Machine Image

Amazon Machine Image (AMI) er en spesiell type virtuelle datamaskiner som skapes som instanser innenfor nettskyen Amazon Elastic Compute Cloud ("EC2"). De tjener som grunnleggende enheter for tjenester fra E2.
Amazon.com har deres egen Linux-distribusjon som er basert på Red Hat Enterprise Linux og senere linux-xen-kernel. Distribusjonen har vært i produksjon siden september 2011, og i utvikling siden 2010. Siste utgave er versjon 2015.03 og benytter versjon 3.14.19 av Linux-kjernen.
Gymnoloma

Levevis

De voksne billene er dagaktive og finnes helst på blomster, der de eter pollen og nektar.

Utbredelse

Slekten er utbredt i Afrika.
Ola Brynhildsen

Karriere

31. mai 2017 fikk han sin offisielle A-lagsdebut for Stabæk mot Notodden.
22. oktober 2017 fikk han sin Eliteserie-debut for Stabæk mot Tromsø.

Landslaget

Han ble tatt ut i Norges tropp til U19-EM 2018 i  Finland.
Han ble tatt ut i Norges tropp til U20-VM 2019 i Polen.
6. september 2019  fikk han sin første U21-landskamp for Norge mot Kypros.
Torsdag

Torsdag er i Norge ukas fjerde dag (etter endring fra 1. januar 1973), og oppkalt etter den norrøne guden Tor. Ifølge romersk kalender er torsdagen dies Jovis, oppkalt etter Jupiter.
Ifølge europeisk standard (ISO 8601) er det årets torsdager som avgjør ukenummeret: uke 1 blir definert som uka som inneholder årets første torsdag, og så videre.
Etter folketradisjonen skulle torsdagen være en dag da skjulte makter var særlig nær menneskenes verden. Mange slags arbeid kunne ikke gjøres på torsdag, for eksempel å spinne. Samtidig kunne torsdagen brukes til å komme i kontakt med det overnaturlige og dermed øke menneskenes krefter. I En natt i Nordmarken gjenforteller Peter Chr. Asbjørnsen tre sagn om skjulte skatter som kan oppdages når en graver en torsdagsnatt.
Speilstadiet

Speilstadiet beskriver utviklingen av egoet gjennom identifisering. Egoet ses som et resultat av å identifisere seg med sitt eget speilbilde. Barnet lærer å kjenne igjen sitt eget speilbilde før det har kontroll over sine egne kroppsbevegelser. Det ser bildet sitt som en helhet, og syntesen av bildet skaper en følelse av motsetning med den manglende kroppskontrollen. Det oppleves som en fragmentert kropp. Denne motsetningen føles først som en rivalisering med sitt eget bilde. For å løse konflikten identifiserer subjektet seg med bildet: denne identifikasjonen med speilbildet er det som former egoet. Identifiseringen oppleves positivt for subjektet og skaper en innbilt følelse av selvbeherskelse. Subjektet kan også oppleve en negativ reaksjon når det sammenligner sin stolthet med morens allmakt. Speilstadiet viser at ego er et produkt av misforståelse, en falsk gjenkjennelse, hvor subjektet blir fremmedgjort fra seg selv.
Den franske psykoanalytikeren Jacques Lacan beskrev dette som en grunnleggende funksjon for jeg-et. Tidlig på 50-tallet anså han det som det ikke lenger som et øyeblikk i et barns liv, men som representert som en permanent subjektiv struktur. I denne fasen er subjektet konstant fanget og fokusert av sitt eget bilde.
Selv om Lacan lanserte teorien om speilstadiet i 1949, er i stor grad basert på psykiateren Henri Wallons arbeid fra 1931 om effekten speilbildet har på barnets utvikling.
Neophygopoda

Utseende

Middelsstore, spinkle, mørkt brunlige trebukker med forkortede dekkvinger. Antennene er noe utvidet mot spissen, kortere enn kroppen. Pronotum er tønneformet, lengre enn bredt. Dekkvingene er tilspissede, og dekker rundt en tredjedel av bakkroppen, brungule med mørk kant. Bakbeina er svært lange med utpreget klubbeformede lår.

Utbredelse

Artene er utbredt i Brasil, Bolivia og det nordlige Argentina.
Svensk Livland

Livland var et område underlagt Sverige fra 1620 til 1721. Svensk Livland, som besto av de sørlige områdene av Estland og de nordlige områdene av Latvia (regionen Vidzeme). Området utgjorde store deler av det tidligere Hertugdømmet Livland som tidligere hadde vært en del av Polen-Litauen. Erobringen var fullført i 1629. Selv om Livland og byen Riga var under svensk kontroll ble ikke området formelt avstått til Sverige før Olivatraktaten i 1660. Restene av det gamle hertugdømmet ble værende en del av Den polsk-litauiske realunionen ble Inflantia (i dag regionen Latgale). I denne perioden var Riga den største byen i Sverige.
Området ble seinere erobret av Russland under den store nordiske krigen og ble en del av Riga gubernija. Det ble formelt avstått til Russland med Nystadtraktaten i 1721.
SKRUK

SKRUK (Sunnmøre kristelege ungdomskor) er et kor basert på Sunnmøre og som ble opprettet i 1973. I dag har koret 50 medlemmer fra hele Norge. Korets dirigent siden starten har vært Per Oddvar Hildre, som også var inititivtaker til koret. Ideen var å kunne fortsette å møtes for å synge i lag etter at man hadde slutta i studentkorene på Volda Lærarskule og på gymnaset. Inspirasjonen kom fra Sunnmøre Kristelelege mannskor, som møttes i påsken og en gang på høsten for å turnere på Sunnmøre. I dag har koret sangere fra hele Norge, og har fem samlinger i året; fire weekend-samlinger og en lengre samling på 5-10 dager som blir brukt til turneer i utlandet, eller innstudering/innspilling av nytt stoff. SKRUK har siden starten i 1973 gitt ut over 26 album, de fleste av dem på Kirkelig Kulturverksted. Det siste av dem kom i 2014 og bærer tittelen Høgtidsrom.

Prosjekter

SKRUK har igjennom årene hatt mange samarbeid med andre musikere. I 1978 ga koret ut plata Av moll er du komen - til dur skal du bli der de bearbeidet norske religiøse folketoner i samarbeid med Henning Sommerro og gruppa Vårsøg. Videre kom plata Kvite som negrar ut i samarbeid med Ytre Suløens Jazzensemble ut i 1981.
Koret har også gitt ut platene Smykker fra bedehuset (1979) og Klenodier (1985) der gamle bedehussanger ble framført for SKRUK, av etablerte komponister som Knut Nystedt, Trond Kverno, Per Inge Almås og Harald Herresthal.
I 1990 kom cd-en Slipp mine fløyter fri ut i samarbeid med den ecuadorianske gruppa Altiplano. Plata bar preg av både norsk og søramerikansk musikk. I et samarbeid med komponistene Siyavoush Kerimi og Galib Mammadov fra Aserbajdsjan, og med tekster av Erik Hillestad, kom Landet vi kommer fra med aserbajdsjansk musikk i 1997.
Big

Handling

Filmen handler om 12 år gamle Josh, som er en litt puslete gutt i New Jersey som misslykkes i å imponere en eldre jente han er interessert i. Han føler seg ydmyket og ønsker at han var voksen. Senere på kvelden besøker han et omstreifende tivoli. Her kommer han over en mystisk spåmaskin. Han putter på penger og ytrer sitt store ønske om å bli voksen, hvorpå maskinen spytter ut sitt sedvanlig kort med «ditt ønske er innvilget». Dagen etter våkner han til sin forskrekkelse opp i en 30-årings skikkelse. Dermed kan han ikke gå på skolen. Hjemme blir han jaget av sin hysteriske mor som tror han er en innbruddstyv. Han innser at han må gjøre som andre voksne og drar derfor til New York hvor han får seg jobb på en leketøysfabrikk. Med sine naturlige evner til å vite hva en guttunge ønsker seg av leketøy gjør han lynkarriere og får i tillegg napp hos drømmedama ved firmaet. Men livet er ikke bare lett for en 12-åring i voksen skikkelse og etterhvert som ting tårner seg opp begynner han lengte tilbake til sin tapte barndom. Sammen med sin barndomsvenn starter han jakten etter det omstreifende tivoliet og den mystiske spåmaskinen slik at den kan gjøre ham til barn igjen.

Økonomi

Filmen ble en stor suksess på amerikanske kinoer, hvor den innbrakte over 115 millioner dollar. Den endte dermed opp som den fjerde mest innbringende filmen i USA i 1988. Den innbrakte 152 millioner dollar på verdensbasis.
Produksjonskostnadene var på ca 18 millioner dollar.

Anmelderne

Big ble meget godt mottatt av filmanmelderne og har oppnådd så mye som 97 % på Rotten Tomatoes og 73 % på Metacritic.
Den fikk terningkast fem av VG, mens Dagbladet og Aftenposten gav den fire. Nettsiden CINERAMA gav DVD-utgivelsen terningkast fire i 2001. Nettsidens anmelder skrev blant annet at: «Big er helt klart rettet mot et forholdsvis ungt publikum, og da blir kritikken av karakterdybde muligens noe feil. Vi husker filmen som ganske festlig fra kinodagene, men etter flere gjensyn (og en del år - vi har vel blitt for voksne?) er det ikke fullt så stas. Filmen er veldig sjarmerende, men ikke så morsom som vi husket, og vi lander derfor et eller annet sted mellom fire og fem».

Musikal

I 1996 ble filmen overført til scenen som musikal. Stykket hadde premiere i Detroit i januar 1996 og i juni ble stykket satt opp på Broadway.
Suessa Pometia

Suessa Pometia (gresk: Σούεσσα Πωμεντιάνη; også kalt Pometia) var en oldtidsby i Latium som hadde opphørt å eksistere i historisk tid. Selv om den moderne byen Pomezia er oppkalt etter den, er den nøyaktige lokaliseringen av oldtidsbyen ukjent.
Den grenset mot Pomptinus ager («Pontinske myrområder») eller Pomptinæ Paludes, og etter disse stedene er det antatt at byen har fått sitt navn. Vergil tellet den med blant koloniene i Alba Longa, og må derfor ha betraktet den som en latinsk by. Den er også funnet i listen over de samme koloniene som ble oppgitt av Diodorus Siculus, men det synes sikkert at den fra en meget tidlig tid hadde blitt en volskisk by. Den ble tatt fra dette folket av Lucius Tarquinius Superbus, den første av de romerske konger som er nevnt for å ha drevet krig mot volskerne. Strabon kaller den faktisk for volskernes metropolis, men det finnes ingen annen autoritet for dette, og det er antagelig en slutning basert på dens rik og makt. Disse representerer den som et sted av rikdom og overflod i en slik grad at fra krigsbyttet derfra kunne Tarquinius drive handel og fortsette byggingen av kapitoltempelet i Roma. Det ble faktisk fortalt av en del forfattere om Apiolae, en annen by i Latium som ble tatt av Tarquinius, men den nåværende tradisjonen synes å ha vært knyttet til Pometia. Navnet Suessa Pometia er kun nevnt en gang tidligere før denne tiden, og da som et stred hvor sønnene til Ancus Marcius trakk seg tilbake i landflyktighet ved tiltredelse til Servius Tullius.
Det er også klart at byen overlevde erobringen til Tarquinius, og opptrer igjen i de latinske krigene som den romerske republikk førte mot volskerne, da omtalt som et sted med stor makt og betydning. Titus Livius kaller den for Colonia Latina, men det er ingen annen bekreftelse på at den var en koloni. Byen gjorde opprør, i henhold til Livius, i 503 f.Kr. sammen med byen Cora og med støtte fra aurunkere, og ble ikke erobret før året etter av Spurius Cassius Viscellinus som lot byen bli ødelagt og solgte innbyggerne som slaver. Den dukket uansett opp igjen noen få år senere, i år 495 f.Kr., kontrollert av volskerne og da ble barna til de ledende menn i byen gitt som gisler for å forhindre krig. Det brøt uansett ut krig kort tid etter, og romerne erobret byen på nytt og lot den bli herjet av konsul Publius Servilius Priscus Structus. 
Denne gangen synes katastrofen som rammet byen å ha vært endelig, for navnet Suessa Pometia nevnes aldri igjen i historien, og alle spor etter den forsvinner. Plinius den eldre nevner den blant byer som på hans tid var helt utryddet, og ingen nedtegnelser synes å ha blitt bevart selv om dets lokalisering. Det er imidlertid fortalt at Pomptinus ager og den pomptinske stammen har avledet deres benevnelse fra denne byen, og det kan derfor ikke betviles at den lå i dette distriktet eller i utkanten av det.
Israeli Apartheid Week

Israeli Apartheid Week (IAW) er et årlig arrangement, bestående i markeringer og foredrag, knyttet til israelernes okkupasjon av Palestina. Målet med arrangementet er å «opplyse folk om Israels apartheidsystem og fremme kampanjer for boikott, frasalg og sanksjoner.» 
Arrangementet begynte i Toronto i 2005 og per 2010 hadde 55 byer fått sine Israeli Apartheid Week-arrangementer, blant annet i Canada, Storbritannia, USA, Sør-Afrika, Vestbredden, Mexico, Norge og Australia.
 
Blant annet har IAW vært arrangert ved Universitetet i Oslo og Høgskolen i Lillehammer.
Arrangementet har fått skarp kritikk for å bygge på anti-semittisk retorikk i demonisering av Israel og jøder.
Sibutramin

Bakgrunn for tilbaketrekkelsen

Legemidlet som fungerer sentralt i hjernen hvor kroppens signaler på sult oppstår, gjennomgikk kliniske prøver i 2009, og det var resultatene av denne SCOUT (Sibutramin Cardiovascular Outcome Trial) prøven som er årsaken til at sibutramin ble trukket fra markedet. Funnet i disse testene viste at risikoen for hjertesykdom anses å være større enn nytten.
Kommunestyrevalg i Åfjord

Kommunestyrevalg i Åfjord er en oversikt over kommunevalgene i Åfjord kommune som viser hvor mange stemmer de deltakende partiene fikk i tall og prosent og uttellingen det ga i kommunestyre og formannskap.
Vladimir Vysotskij

Liv og virke

I løpet av hans liv, som varte i bare 42 år, ble han kjent over hele Sovjetunionen som skuespiller, både i teateret og på film, som komponist, musiker og poet. Foreldrene ble tidlig skilt og han bodde store deler av barndommen hos moren. Han begynte på ingeniørskolen i 1955, men fant ut etter ett år at han heller ville skuespiller. Han utdannet seg dermed til skuespiller og medvirket i 26 filmer, i tillegg til mange roller ved teateret. Den store stjernen han fikk blant russerne skyldes imidlertid hans sanger som han skrev over 1000 av.
Hans sanger ble av myndighetene regnet som kritiske mot de styrende, og bare en liten del av det han skrev ble utgitt i Sovjetunionen. Likevel ble han regnet av menigmann som en av dem som talte deres stemme. Hans død skapte nasjonal sorg, av en slik karakter bare som bare har blitt de store politiske lederne i Sovjetunionen til del.

Vysotskij på norsk

Den norske visesangeren og tekstforfatteren Jørn Simen Øverli har oversatt en rekke av Vysotskijs sangtekster til norsk, og har også gitt dem ut på plate.
I 1989 viste NRK TV programmet Sannheten og løgnen, der tolv av Vysotskijs sanger ble fremført av Jørn Simen Øverli, Bente Kahan, Sigve Bøe, Åsleik Engmark, Inger Lise Eid, Geir Rebbestad og John Andresen. Programtittelen var hentet fra en av sangene som ble fremført i programmet.
Tropidocoleus

Utseende

En middelsstor, avlang, mørkgrå trebukk. Antennene er litt lengre enn kroppen. Pronotum er avrundet sekskantet, dekkvingene smalner av mot spissen og ender i den tann. Hver dekkvinge har en dusk av mørkbrune, oppstående hår nær roten.

Levevis

Larvene lever i død ved.

Utbredelse

Arten er utbredt i Colombia.
Amos (Jesajas far)

Amos var faren til Jesaja ifølge Jesaja 1:1; 2:1 og 13:1 og i Andre Kongebok 19:2, og 20:1. Ingenting ellers er kjent om ham.
Citheronia

Utseende

Store til meget store (vingespenn opptil 150 millimeter), kraftige påfuglspinnere med avrundede vinger. Hunnene er noe større og tyngre enn hannene og har bredere vinger, ellers er forskjellen mellom kjønnene moderat i denne slekten. Vingene er grå-brune til svarte, noen ganger med et rødlig skjær, vingeårene er mer eller mindre oransjerøde. Forvingen har gjerne noen lyse, hvite eller kremfargede, flekker. Kroppen er kledt med rødlige hår, thorax med noen hvite flekker og lengdestriper, bakkroppen med smale, hvite tverrbånd. Larvene er grønnlige, med lange, piggete, hornlignende utvekster som gir dem et noe grotesk utseende.

Levevis

Som vanlig hos påfuglspinnere kan larvene finnes på mange forskjellige busker og trær. De spinner ikke noen kokong, men graver seg ned i jorden for å forvandle seg til en puppe i et utgravd kammer. De voksne sommerfuglene tar ikke næring til seg.

Utbredelse

Slekten er utbredt fra Canada i nord til Argentina i sør.
Croix de Guerre (Luxembourg)

Croix de Guerre er betegnelsen på to krigsdekorasjoner som tildeles i Luxembourg, den ene for innsats under den andre verdenskrig, den andre for allmenn krigsinnsats. Utmerkelser med samme navn finnes også i Frankrike og Belgia.

Krigskorset 1940–1945

Croix de Guerre 1940–1945 ble innstiftet av storhertuginne Charlotte 17. april 1945 til belønning av militært og paramilitært personell, som utmerket seg i kampen for befrielse av Luxembourg under krigen 1940 til 1945. Utmerkelsen kunne i særlig tilfelle tildeles utledninger.
Utmerkelsen er utformet som et malteserkors kronet med en storhertuglig krone og utstyrt med to korslagte sverd. Korset er i bronse. På framsiden bærer det en kronet C, på baksiden årstallet 1940. Korset er opphengt i et mørkt blått bånd med fem oransje striper. Blått og oransje er fargene til det storhertuglige dynasti. Utmerkelsen ble tildelt av regjerende monark etter innstilling fra forsvarsministeren.

Krigskorset

Croix de Guerre ble innstiftet 9. mai 1951 av storhertuginne Charlotte til belønning av militært eller paramilitært personell som i krigstid utmerker seg med særlig mot. Den kan også tildeles utlendinger. Utdeling kan også skje posthumt.
Utformingen er nærmest identisk med Croix de Guerre 1940–1945. Også Croix de Guerre består av et malteserkors i bronse, med storhertuglig krone og med korslagte sverd. I midten av korset er det plassert en kronet C. Baksiden har en eikekrans. Croix de Guerre kan også tildeles med tilleggsutmerkelsen palme. Korset er opphengt i et mørkt blått bånd med fem oransje striper.
Utmerkelsen tildeles av regjerende monark etter innstilling fra forsvarsministeren.